Video: Kleuter onderbreek minister-ma se Facebook-uitsending | Maroela Media
'n Skermskoot van Jacinda Ardern, Nieu-Seeland se eerste minister, se regstreekse uitsending op Facebook.
Nieu-Seeland se eerste minister, Jacinda Ardern, was Maandag besig om die land oor die jongste Covid-19-beperkings op Facebook toe te spreek toe haar kleuter, Neve (3), dié regstreekse uitsending onverwags onderbreek het.
Die voorval is intussen wyd op sosiale media gedeel.
Op die uitsending kan gehoor word hoe die kleuter al te oulik "Mammie" sê sowat sewe minute nadat Ardern met haar uitsending begin het.
"Jy is veronderstel om in die bed te wees, liefling," sê Ardern glimlaggend, maar duidelik verras met Neve se skielike verskyning.
"Nee," antwoord die kleinding dan terug.
"Dis bedtyd, liefling, spring gou terug in die bed. Ek is oor 'n minuut by jou," onderhandel Ardern met haar kleuter.
Sy vra dan om verskoning aan haar kykers en skerts hoe sy gedink het dit is die perfekte tyd om 'n vinnige Facebook-uitsending te doen.
"Wel, dít was 'n slaaptydmislukking, was dit nie? Ek het gedink dit is 'n oomblik wat ek het om 'n regstreekse uitsending te doen – dit sal lekker en veilig wees. Het iemand anders kinders wat sowat drie, vier keer ná slaaptyd ontsnap? Gelukkig is my ma hier om te help."
Die minister het egter skaars haar aankondigings hervat, toe die stemmetjie weer verskyn.
"Wat vat so lank?" vra klein Neve in die agtergrond.
"Ek is jammer dat dit so lank vat, skat," antwoord Ardern.
In dié stadium het die minister besef dat sy maar liefs handdoek sal moet ingooi.
"Goed, ek is jammer almal. Ek gaan maar vir Neve in die bed terugsit – dis lankal verby haar slaaptyd. Dankie dat julle by my aangesluit het."
Die video op Ardern se Facebook-blad is al meer as 330 000 keer gekyk, terwyl die media ook wyd daaroor berig het.
Die politieke kenner, Robert Kelly het in 2017 ook vir groot vermaak gesorg toe sy kinders skielik tydens 'n onderhoud met BBC by sy kantoor ingebars en die kollig gesteel het.
The prime minister of New Zealand @jacindaardern is talking about COVID when her three-year-old child Neve drops in, having been put to bed earlier.